BOSNA I HERCEGOVINA

FEDERACIJA BOSNE I HERCEGOVINE

BOSANSKO-PODRINJSKI KANTON GORAŽDE

MINISTARSTVO ZA PRIVREDU

PROGRAM UTROŠKA SREDSTAVA

**(PROGRAM PODRŠKE RAZVOJU PODUZETNIŠTVA I OBRTA)**

Godina: 2015.

Ekonomski kod: 614500 – POD 003

Naziv ekonomskog koda: Subvencije za podsticaj razvoja, poduzetništva i obrta

Naziv programa: Program podrške razvoju poduzetništva i obrta za 2015.godinu

Saglasnost: Saglasnost na program utroška dala je Vlada Bosansko-podrinjskog kantona Goražde Odlukom broj:03-14-727/15 od 19.05.2015. godine

Datum: April 2015. godine

Objavljivanje: Program je objavljen u Službenim novinama Bosansko-podrinjskog kantona Goražde broj: 6/15

Internet: www.mp.bpkg.gov.ba

**Tehnički podaci o programu**

Program utroška važi od - do: 01.01.2015. - 31.12.2015. godine

Ekonomski kod: 614 500 - Subvencije za podsticaj razvoja, poduzetništva

 i obrta

Subanalitički kod POD 003

Budžetski razdjel: 17

Ukupna vrijednost programa: 50.000 KM

Odgovorna osoba: mr.sci. Esed Radeljaš

Pozicija odgovorne osobe: Ministar

Kontakt osoba za program: Almas Pita

Kontakt telefon: 038 224 264

Kontakt e-mail: mpbk-privredaipoduzetnistvo@hotmail.com

Internet: [www.mp.bpkg.gov.ba](http://www.mp.bpkg.gov.ba)

U skladu sa članom 45. Zakona o izvršenju Budžeta Bosansko-podrinjskog kantona Goražde za 2015.godinu („Službene novine Bosansko-podrinjskog kantona Goražde“, broj: 2/15), Zakona o budžetima Federacije BiH ( “Službene novine Federacije BiH “, br. 102/13, 9/14 i 13/14) i Zakona o sistemu državne pomoći u Bosni i Hercegovini (“Službeni glasnik BiH” broj: 10/12), Ministarstvo za privredu Bosansko-podrinjskog kantona Goražde utvrđuje:

P R O G R A M U T R O Š K A

sredstava Budžeta za 2015. godinu

sa ekonomskog koda 614 500 – POD 003- Subvencije za podsticaj razvoja poduzetništva i obrta

**-1-**

NAZIV PROGRAMA

Naziv Programa utroška sredstava Budžeta Ministarstva za privredu Bosansko-podrinjskog kantona Goražde sa ekonomskog koda 614 500 – POD 003 - Subvencije za podsticaj razvoja poduzetništva i obrta glasi:

**"Program podrške razvoju poduzetništva i obrta za 2015.godinu“**

**-2-**

NADLEŽNOSTI MINISTARSTVA ZA PRIVREDU

Na osnovu Zakona o ministarstvima i drugim tijelima kantonalne uprave Bosansko-podrinjskog kantona Goražde (Službene novine Bosansko – podrinjskog kantona Goražde broj: 9/13) nadležnosti Ministarstva za privredu Bosansko-podrinjskog kantona Goražde su predlaganje i provođenje politike u oblasti industrije, poduzimanje mjera za unaprijeđenje proizvodnje, upravljanje prirodnim bogatstvima, razvoj poljoprivrede, upravljanje poljoprivrednim zemljištem, uzgoj, zaštita i unaprijeđenje šuma, šumske komunikacije i eksploatacija šuma, industrijske vode, vodoprivredne aktivnosti, korištenje voda u energetske i rekreacijske svrhe, upotreba i zaštita voda, ulaganja u privredna preduzeća, promet roba i usluga, učešće u kreiranju politike uvoza i izvoza, kontrola cijena proizvoda i usluga, zaključivanje ekonomskih sporazuma, kreiranje i implementacija politike kantonalnog turizma, razvoj turističkih resursa, razvoj rekreativnih, rehabilitacijskih i drugih centara, promocija turizma, ugostiteljstvo, poduzetništvo, provođenje politke razvoja komunikacija i transportne infrastrukture, razvoj javnog prometa, izgradnja, obnova i održavanje saobraćajnica od značaja za kanton, modernizacija cestovnog prometa i osiguranje komunikacijskih veza na području Bosansko-podrinjskog kantona Goražde.

Program podrške razvoju poduzetništva i obrta usklađen je sa Zakonom o izvršenju budžeta Bosansko-podrinjskog kantona Goražde za 2015. godinu („Službene novine Bosansko-podrinjskog kantona Goražde“, broj: 2/15).

Program je takođe usklađen i sa Programom rada Vlade Bosansko-podrinjskog kantona Goražde za 2015. godinu (“Službene novine Bosansko-podrinjskog kantona Goražde”, broj: 3/15).

**-3-**

OPIS PROGRAMA

Program utroška je provedbeni akt Ministarstva za privredu Bosansko-podrinjskog kantona Goražde koji osigurava da se planirana sredstva budžeta Bosansko-podrinjskog kantona Goražde koriste na transparentan, specifičan i mjerljiv način u vremenski određenom periodu sa namjerom/svrhom da se kroz podsticaj zapošljavanju, rastu i razvoju obrtničke i poduzetničke djelatnosti omogući poboljšanje ukupnog životnog standarda u Bosansko-podrinjskom kantonu Goražde.

Program će obezbijediti podsticaje za sufinansiranje projekata i zahtjeva poduzetnika i obrtnika u Bosansko-podrinjskom kantonu Goražde, kao i start UP podršku za prvu registraciju obrtničke djelatnosti. Zahtjevi se podnose u skladu sa procedurama predviđenim programom i maksimalno mogu iznositi 3.000 KM.

Program će pružiti podršku u vidu podsticaja za pokretanje novih projekata u poduzetništvu i obrtu koji će omogućiti unaprjeđenje i opstojnost obrta, kao i otvaranje novih radnih mjesta pri prvoj registraciji obrtničke djelatnosti i kod već registrovanih obrtnika. Podrška će se obezbijediti i u otklanjanju problema koji onemogućavaju održivo poslovanje niskoakumulativnim djelatnostima i starim zanatima.

Program utroška sredstava sa ekonomskog koda 614 500 – Subvencije za podsticaj razvoja, poduzetništva i obrta Ministarstva za privredu Bosansko-podrinjskog kantona Goražde za 2015. godinu (u daljem tekstu program), definiše bitne elemente za dobijanje saglasnosti za program od strane Vlade Bosansko-podrinjskog kantona Goražde, kao što su opšti i posebni ciljevi programa, kriteriji za raspodjelu sredstava, potrebna sredstva, korisnici sredstava, procjena rezultata, te procjena nepredviđenih rashoda i izdataka.

**-4-**

POČETAK I VRIJEME IMPLEMENTACIJE PROGRAMA

Program podrške razvoju poduzetništva i obrta je višegodišnji program koji se provodi u periodu od 2015. do 2017. godine.

Implementacija programa za 2015. godinu počinje dobivanjem saglasnosti od strane Vlade Bosansko podrinjskog kantona Goražde i trajaće do 31.12.2015. godine. Zahtjevi se podnose u skladu sa procedurama predviđenim programom i krajnji rok za dostavljanje zahtjeva za korištenje sredstava ističe 02. novembra 2015. u 16:00 sati.

**-5-**

STANJE PODUZETNIŠTVA I OBRTA BOSANSKO-PODRINJSKOG KANTONA GORAŽDE

U 2014. godini obrtnička i poduzetnička djelatnost nije zabilježila značajniji napredak po pitanju generisanja novih radnih mjesta u odnosu na napredak koji je ostvaren u prerađivačkoj industriji kantona. Programom za 2014.godinu obuhvaćene su prenešene obaveze iz 2013. godine u iznosu od 42.596,00 KM pa preostalim planiranim sredstvima u budžetu za ove namjene nije se mogao napraviti značajniji iskorak u oblasti obrtničke djelatnosti.

U posebno teškom položaju se nalaze poduzetnici i obrtnici koji djelatnost obavljaju u niskoakumulativnim djelatnostima i starim zanatima pa će se ovim programom istim pružiti značajnija podrška u cilju unaprjeđenja i opstojnosti obrta

**-6-**

KLJUČNE KOREKCIJE PROGRAMA U 2015. GODINI

Programom za 2015. godinu su dodatno razrađene procedure kandidovanja prijedloga projekata i zahtjeva za sredstvima, a predviđene su i aktivnosti jačanja kapaciteta u oblasti planiranja i razvoja poduzetništva i obrta.

Značajno su pooštreni kriteriji, opšti i posebni uslovi za učestvovanje u programu koji daju prednost poduzetnicima i obrtnicima koji u 2015. godini planiraju otvaranje novih radnih mjesta pri prvoj registraciji obrtničke djelatnosti i u već postojećem obrtu.

Takođe je otvorena nova programska komponenta koja je posebno namjenjena poduzetnicima i obrtnicima iz niskoakumulativnih djelatnosti, deficitarnih zanimanja i starih zanata za koje je predviđeno pružanje pomoći kako bi zadržali postojeći nivo aktivnosti, te kako bi unaprijedili svoju djelatnost na način da omogućava samoodrživi nivo poslovanja subjekata iz ovog segmenta obrtničke djelatnosti.

Novina u programu za 2015. godinu je da su sredstva za podršku udruženjima i institucijama koje su registrovane po Zakonu o obrtu i srodnim djelatnostima („Službene novine Federacije BiH“, broj 35/09), planirana na ekonomskom kodu 614300 TEK001-Tekući transferi neprofitnim organizacijama i ista će biti dodjeljivana u skladu sa programom predviđenim za ove namjene.

**-7-**

OPŠTI I POSEBNI CILJEVI PROGRAMA

*(7.1)*

*(Osnovni cilj)*

Osnovni cilj programa jeste podsticaj za zapošljavanje kod prve registracije obrtničke djelatnosti, sufinansiranje projekata zapošljavanja u već postojećem obrtu i pružanje pomoći za unapređenje i očuvanje postojećeg obrta te prevazilaženje poteškoća u radu.

*(7.2)*

*(Posebni ciljevi)*

Program sadrži posebne ciljeve koji su usklađeni sa osnovnim ciljem programa za 2015. godinu. Posebni ciljevi su:

1. Start UP podrška za prvu registraciju obrtničke djelatnosti u cilju otvaranja novih radnih mjesta,
2. Sufinansiranje projekata zapošljavanja u već postojećem obrtu,
3. Pružanjepomoći za unapređenje i očuvanje postojećeg obrta te prevazilaženje poteškoća u radu.

*(7.3)*

*(Start UP podrška za prvu registraciju obrtničke djelatnosti u cilju otvaranja novih radnih mjesta)*

U okviru prvog posebnog cilja obezbijedit će se start UP podrška za prvu registraciju obrtničke djelatnosti u cilju otvaranja novih radnih mjesta i unaprjeđenja obrtničke djelatnosti na prostoru Bosansko-podrinjskog kantona Goražde. Podrška po ovom posebnom cilju se neće pružiti u oblasti trgovinske, ugostiteljske i poljoprivredne djelatnosti zbog nedovoljne visine planiranih sredstava u budžetu resornog ministarstva kao i zbog velikog broja poduzetnika registrovanih na prostoru Bosansko-podrinjskog kantona Goražde u prethodno navedenim djelatnostima.

Podrška će se prioritetno pružiti u vidu podsticaja za prvu registraciju obrtničke djelatnosti u cilju otvaranja novih radnih mjesta i unaprjeđenja obrtničke djelatnosti na prostoru Bosansko-podrinjskog kantona Goražde.

U okviru ovog posebnog cilja podrška će se pružiti u vidu sufinansiranja rashoda vezanih za prvu registraciju obrtničke djelatnosti, rashoda vezanih za izvođenje građevinskih radova neophodnih za pokretanje obrta kao i rashoda koji se odnose na nabavku materijala i opreme koji su neophodni za pokretanje obrta.

*(7.4.)*

*((Sufinansiranje projekata zapošljavanja u već postojećem obrtu )*

U okviru drugog posebnog cilja podrška će se pružiti za otvaranje novih radnih mjesta u cilju pokretanje novih projekata u poduzetništvu i obrtu kojima će se vršiti nabavka mašina i uređaja, izgradnja, proširenje ili rekonstrukcija objekata, otklanjanje uskih grla u poslovanju, uvođenje novih tehnologija u proizvodni proces, usvajanje proizvodnje novih proizvoda i povećanje dodatne vrijednosti u obrtu i poduzetništvu za novootvorena radna mjesta.

 *(7.5)*

*(Pružanje pomoći za unapređenje i očuvanje postojećeg obrta i prevazilaženje poteškoća u radu)*

 U okviru trećeg posebnog cilja obezbijedit će se podrška poduzetnicima i obrtnicima, starim zanatima i obrtnicima u niskoakumulativnim djelatnostima za unapređenje i očuvanje postojećeg obrta i prevazilaženje poteškoća u radu

Podrška će se prioritetno pružiti u vidu sufinansiranja nabavke mašina, uređaja, ostale opreme i repromaterijala, rekonstrukcije i investicionog ulaganja u objekte sa ciljem prevazilaženja problema za obavljanje obrta i omogućavanja dugoročnog stabilnog poslovanja poduzetnika i obrtnika, starih zanata i obrtnika u niskoakumulativnim djelatnostima.

**-8-**

POTREBNA SREDSTVA ZA PROVOĐENJE PROGRAMA

*(8.1)*

*(Visina sredstava za provođenje programa)*

Potrebna sredstva za provođenje Programa definisana su Budžetom Ministarstva za privreduBosansko-podrinjskog kantona Goražde („Službene novine Bosansko-podrinjskog kantona Goražde“, broj: 2/15), na ekonomskom kodu 614 500 POD 003 – Subvencije za podsticaj razvoja, poduzetništva i obrta, u ukupnom iznosu od 50.000 KM.

***(****8.2)*

 *(Maksimalni budžet po posebnim ciljevima)*

 Programom se utvrđuje visina, odnosno maksimalni iznos sredstava za svaki posebni cilj programa. Maksimalna visina sredstava za pojedinčni posebni cilj predstavlja jednu finansijsku komponentu programa.

Za svaki poseban cilj, odnosno za svaku finansijsku komponentu programa definisan je slijedeći maksimalni budžet:

1. Start UP podrška za prvu registraciju obrtničke djelatnosti u cilju otvaranja novih radnih mjesta,

 Maksimalan budžet 16.000,00 KM

1. Sufinansiranje projekata zapošljavanja u već postojećem obrtu,

Maksimalan budžet 12.000,00 KM

1. Pružanjepomoći za unapređenje i očuvanje postojećeg obrta te prevazilaženje poteškoća u radu.

Maksimalan budžet 22.000,00 KM

*(8.3)*

 *(Preraspodjela sredstava)*

U slučaju potrebe, Ministarstvo za privredu Bosansko-podrinjskog kantona Goražde može napraviti preraspodjelu sredstava sa jedne na drugu komponentu (posebnog cilja) u iznosu do maksimalno 10 procenata od iznosa komponente sa koje se sredstva prenose. Preraspodjelu ovih sredstava Ministarstvo za privredu Bosansko-podrinjskog kantona Goražde će izvršiti Odlukom ministra za privredu.

U slučaju postojanja opravdane potrebe za korekcijom iznosa sredstava planiranih za svaki posebni cilj programa do maksimalno 25 procenata Ministarstvo za privredu Bosansko-podrinjskog kantona Goražde može napraviti preraspodjelu sredstava uz saglasnost Vlade Bosansko-podrinjskog kantona Goražde.

U slučaju izmjene ukupne vrijednosti programa koja je rezultat Izmjene i dopune Budžeta Bosansko-podrinjskog kantona Goražde, preusmjerenja sa drugih kodova ili na druge kodove unutar budžeta ministarstva i preusmjeravanja između budžetskih korisnika, Ministarstvo za privredu Bosansko-podrinjskog kantona Goražde se ovlašćuje da može vršiti izmjenu i dopunu programa u skladu sa potrebama na osnovu kojih su donešene odluke o preusmjeravanju, povećanju ili smanjenju ukupne vrijednosti programa uz saglasnost Vlade.

**-9-**

KRITERIJI ZA RASPODJELU SREDSTAVA

*(9.1)*

*(Način raspodjele sredstava)*

 Raspodjela sredstava vrši se dodjelom državne pomoći za svrhe predviđene tačkom 7. programa koja može biti dodjeljena samo jednom, a u skladu sa odredbama ovog programa.

 Raspodjela sredstava vršiće se na osnovu odobrenih projekata i zahtjeva za sredstvima u skladu sa svakim posebnim ciljem programa.Konačnu saglasnost na spisak korisnika sredstava državne pomoći iz ovog programa daje Vlada Bosansko-podrinjskog kantona Goražde.

Sredstva iz ovog programa dodjeljivaće se u formi projektnog finansiranja (plaćanje unaprijed) i u formi subvencioniranja troškova (naknadno plaćanje). Dodjela sredstava se može vršiti u hitnim slučajevima i na osnovu zahtjeva za podrškom u realizaciji pojedinačne aktivnosti ili potrebe isključivo na način propisan programom.

 *(9.2)*

*(Kriteriji za raspodjelu)*

Sredstva iz budžeta će se dodjeljivati korisnicima srazmjerno njihovom doprinosu ostvarivanju opštih i posebnih ciljeva i očekivanih rezultata programa. Za ocjenjivanje doprinosa ostvarivanja ciljeva programa primjenjivat će se dva eliminatorna kriterija i jedan kriterij za rangiranje aplikacija.

Eliminatorni kriteriji su:

1. ispunjavanje opštih uslova za učestvovanje u programu,
2. ispunjavanje posebnih uslova za učestvovanje u programu,

Kriterij po osnovu kojeg će se rangirati aplikacije je rezultat procesa apliciranja, selekcije i evaluacije projekata i zahjeva.

(9.3)

*(Opšti uslovi za učestvovanje u programu)*

 U implementaciji programa primjenjivaće se restriktivne procedure koje omogućavaju ravnopravno učestvovanje u programu svim licima koja spadaju u jednu od slijedećih kategorija:

1. da imaju rješenje o registraciji za obrt i srodne djelatnosti koje je izdao nadležni općinski organ u 2015. godini i da im je prebivalište (registracija) na prostoru Bosansko-podrinjskog kantona Goražde;
2. da imaju rješenje o registraciji za već postojeći obrt i srodne djelatnosti koje je izdao nadležni općinski organ i da im je prebivalište (registracija) na prostoru Bosansko-podrinjskog kantona Goražde;

Lica koja spadaju u jednu od kategorija iz prethodnog stava obavezna su ispunjavati slijedeće opšte uslove za učestvovanje u programu:

1. da imaju registraciju na prostoru Bosansko-podrinjskog kantona Goražde,
2. da imaju ugovor o otvorenom bankovnom računu i uvjerenje banke da isti nije u blokadi,
3. ID broj aplikanta (identifikacioni broj aplikanta),
4. da u momentu podnošenja aplikacije imaju minimalno jednog i maksimalno četiri stalno zaposlena radnika na neodređeno vrijeme,
5. da nemaju neizmirenih obaveza za poreze i doprinose, osim obaveza koje su obuhvaćene ugovorom o reprogramiranju obaveza,
6. da nemaju neizmirenih obaveza po osnovu članarine obrtničkoj komori u skladu sa zakonom,

 *(9.4)*

*(Posebni uslovi za učestvovanje u programu)*

U implementaciji programa, pored opštih, primjenjivaće se i posebni uslovi za učestvovanje u programu.

Posebni uslovi koji se primjenjuju za aplikante u okviru prvog posebnog cilja su:

1. da spadaju u a. kategoriju lica kojima je opštim uslovima omogućeno učestvovanje u programu,
2. da su registrovani za obrt u 2015. godini i da im je prebivalište (registracija) na prostoru Bosansko-podrinjskog kantona Goražde;
3. da nisu registrovani za trgovinsku, ugostiteljsku i poljoprivrednu djelatnost,
4. da su dostavili dokaz o upošljavanju minimalno jednog radnika i
5. da su dostavili izjavu da će se baviti registrovanim obrtom minimalno tri godine od momenta dodjele sredstava po ovom programu.

Posebni uslovi koji se primjenjuju za aplikante u okviru drugog posebnog cilja su:

1. da spadaju u b. kategoriju lica kojima je opštim uslovima omogućeno učestvovanje u programu,
2. da su registrovani minimalno jednu godinu dana od dana podnošenja aplikacije za učestvovanje u programu, osim u slučaju preregistracije u skladu sa Zakonom,
3. da nisu registrovani za trgovinsku, ugostiteljsku i poljoprivrednu djelatnost,
4. da su namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
5. dokaz da u momentu podnošenja aplikacije imaju minimalno jednog i maksimalno četiri stalno zaposlena radnika na neodređeno vrijeme (Spisak uposlenih radnika matične evidencije zaposlenih)
6. da su dostavili izjavu o upošljavanju novih radnika.

Posebni uslovi koji se primjenjuju za aplikante u okviru trećeg posebnog cilja su:

1. da spadaju u b. kategoriju lica kojima je opštim uslovima omogućeno učestvovanje u programu,
2. da su registrovani minimalno jednu godinu dana od dana podnošenja aplikacije za učestvovanje u programu, osim u slučaju preregistracije u skladu sa Zakonom,
3. da nisu registrovani za trgovinsku, ugostiteljsku i poljoprivrednu djelatnost,
4. da su namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
5. da nisu koristili sredstva po Programu podrške razvoju poduzetništva i obrta u 2014. godini.

*(9.5)*

*(Kandidovanje prijedloga projekta i podnošenje zahtjeva za sredstvima)*

Prijedlozi projekata dostavljaju se nakon objavljivanja javnog poziva, koji se raspisuje u skladu sa odredbama programa, a prijedlozi zahtjeva za sredstvima nakon davanja saglasnosti na program od strane Vlade Bosansko-podrinjskog kantona Goražde.

Prijedlozi projekata se dostavljaju za apliciranje na sredstva u okviru 1. i 2. posebnog cilja, po objavljivanju javnog poziva u skladu sa rokovima koji su definisani javnim pozivom.

U okviru trećeg posebnog cilja, aplikanti dostavljaju isključivo zahtjeve za sredstvima.

Minimalno jedan javni poziv će se raspisati za 1.i 2.poseban cilj programa.

 Pravilno popunjavanje propisane forme omogućava da se svi aspekti prijedloga projekata i zahtjeva za sredstvima objektivno selektiraju i procjene.

Svi prijedlozi projekata ili zahtjevi procjenjuju se u skladu sa procedurama apliciranja, selekcije, evaluacije i rangiranja.

**-10-**

PROCEDURE APLICIRANJA, SELEKCIJE I EVALUACIJE PROJEKATA I ZAHTJEVA ZA SREDSTVIMA

*(10.1)*

(Aplikanti)

Lica koja ispunjavaju opšte uslove za učestvovanje u programu i koja u formi propisanoj od strane Ministarstva za privredu Bosansko-podrinjskog kantona Goražde dostave prijedlog projekta i zahtjev za sredstvima imaju status aplikanta. Aplikant može odabrati najpovoljniji način apliciranja na sredstva.

Prvi javni poziv se raspisuje u roku od 15 dana od dana dobivanja saglasnosti od strane Vlade Bosansko-podrinjskog kantona Goražde. Javni poziv minimalno sadrži sažetak svrhe, opšteg i posebnih ciljeva, način raspodjele i rokove za dostavljanje aplikacija.

Javni poziv se objavljuje na internet stranici Vlade Bosansko-podrinjskog kantona i u jednom ili više elektronskih medija.

Krajnji rok za objavljivanje javnih poziva je 02. novembar 2015.godine u 16:00 sati.

*(10.2)*

*(Kandidovanje prijedloga projekata)*

Aplikant može kandidovati prijedlog projekta u kojem je planirano sufinansiranje troškova projekta iz sredstava programa.

Aplikant može dostaviti samo jedan prijedlog projekta u okviru prvog ili drugog posebnog cilja, Prijedlozi projekata se ne dostavljaju u okviru trećeg posebnog cilja, već samo zahtjevi i aplikanti mogu dostaviti zahtjeve za sredstvima u skladu sa programom.

 Ministarstvo za privredu Bosansko-podrinjskog kantona Goražde će raspisati drugi javni poziv za dostavljanje prijedloga projekata ukoliko se u prvom javnom pozivu ne utroše sva planirana sredstva programa, ukoliko dodje do povećanja budžeta, te ukoliko se sredstva planirana za finansiranje ne utroše u vremenskom planu koji je određen programom.

*(10.3)*

*(Finansiranje prijedloga projekata)*

 Ukupan budžet predloženog projekta koji aplikanti dostavljaju za finansiranje ne može biti manji od 4.800 KM i veći od 40.000 KM.

 Iznos granta koji može biti zatražen za sufinansiranje projekta je 4.000 KM.

Maksimalan iznos granta koji može biti zatražen po zahtjevima je 1.500 KM.

Aplikanti su obavezni da osiguraju vlastito učešće u finansiranju projekata u iznosu od minimalno 20 %.

Prijedlozi projekata čiji ukupni iznosi prelaze minimalni i maksimalni iznos projekta, u kojima je planirani grant veći ili manji od utvrđene visine i projekti u kojima nije obezbjeđeno vlastito učešće u skladu sa prethodnim stavom će u fazi administrativne provjere biti automatski odbijeni kao neprihvatljivi za finansiranje.

Minimalni i maksimalni iznos granta za sufinansiranje projekata iz sredstava ovog programa su definisani u rasponu za svaki posebani cilj u tabeli 1.

Tabela 1:

Pregled iznosa grant sredstava za finansiranje po programu

|  |  |  |
| --- | --- | --- |
|  | Ukupan budžet po komponenti |  iznos grant redstava za finansiranje po programu |
| Start UP podrška za prvu registraciju obrtničke djelatnosti u cilju otvaranja novih radnih mjesta  | 16.000 KM | 4.000 KM |
| Sufinansiranje projekata zapošljavanja u već postojećem obrtu | 12.000 KM | **4.000** KM |
| Pružanjepomoći za unapređenje i očuvanje postojećeg obrta te prevazilaženje poteškoća u radu. | 22.000 KM | 300 KM-1.500 KM |

*(10.4)*

*(Podnošenje zahtjeva za sredstvima)*

 Podnošenje zahtjeva za sredstvima predviđeno je isključivo u okviru trećeg posebnog cilja .

 Zahtjev za sredstvima aplikant podnosi u propisanoj aplikacionoj formi za zahtjeve.Istovremeno aplikant može podnijeti samo jedan zahtjev za sredstvima.

 U slučaju odbijanja zahtjeva u procesu evaluacije, aplikant može podnijeti novi zahtjev tek nakon isteka 30 dana od dana prijema obavještenja o odbijanju zahtjeva.

 Aplikant može dostaviti zahtjev za sredstvima nakon davanja saglasnosti na program od strane Vlade Bosansko-podrinjskog kantona Goražde, a najkasnije do 02. novembra 2015. godine.

*(10.5)*

*(Obavezni sadržaj zahtjeva)*

 Prilikom apliciranja u vidu zahtjeva za odobravanje sredstava, aplikant je obavezan navesti slijedeće informacije:

* osnovne podatke o aplikantu,
* opis usklađenosti zahtjeva sa konkretnim posebnim ciljem,
* razlog zbog kojeg se zahtjevom traži odobravanje sredstava sa opisom mjera poduzetim prije podnošenja zahtjeva,
* pregled planiranih aktivnosti koje će se poduzeti u slučaju odobravanja sredstava,
* očekivani rezultat koji se planira ostvariti u slučaju odobravanja sredstava,
* iznos traženih sredstava iz programa i iznos sredstava koji bi se obezbijedio iz drugih izvora.

Zahtjev za sredstvima koji je podnešen od aplikanta obavezno mora biti usklađen sa prioritetima i finansijskim kriterijima koji su definisani u programu. Zahtjevi koji ne ispunjavaju formu obaveznog sadržaja, odnosno zahtjevi koji nisu usklađeni sa prioritetima i finansijskim kriterijima u administrativnoj provjeri biti će odbačeni kao neprihvatljivi za finansiranje.

*(10.6)*

*(Finansiranje zahtjeva za sredstvima)*

 Minimalni i maksimalni iznos granta koji može biti zatražen u formi zahtjeva je u rasponu od 300 KM do 1.500 KM.

Zahtjevi u kojima je planirani grant veći ili manji od utvrđene visine će u fazi administrativne provjere biti automatski odbijeni kao neprihvatljivi za finansiranje.

Vlastita sredstva aplikanta su poželjna, ali nisu obavezujuća.

*(10.7)*

*(Otvaranje aplikacija i administrativna provjera)*

 Otvaranje aplikacija i administrativna provjera prijedloga projekata se provodi najkasnije 30 dana od zatvaranja javnog poziva. Aplikacije za zahtjeve za sredstvima se otvaraju nakon prijema i kao takve upućuju u proceduru administrativne provjere i ocjenjivanja.

 Administrativna provjera se provodi u cilju utvrđivanja da li lice koje je dostavilo aplikaciju ispunjava uslove za dobivanje statusa aplikanta u skladu da odredbama ovog programa. Administrativnu provjeru vrši komisija Ministarstva za privredu Bosansko-podrinjskog kantona Goražde. Administrativnom provjerom se utvrđuje:

* da li je aplikacija dostavljena u roku i na način predviđen programom,
* da li su dostavljeni svi prilozi na način predviđen programom,
* da li aplikant ispunjava opšte uslove za učestvovanje u programu,
* da li aplikant ispunjava posebne uslove za kandidovanje projekta i zahtjeva za sredstvima,
* da li je aplikacija potpuna i ispravno popunjena u skladu sa propisanom formom,
* da li je aplikacija usklađena sa svrhom programa, opštim ciljem programa, da li je zahtjevana podrška u skladu sa posebnim ciljevima programa i da li je predloženo finansiranje u skladu sa odredbama o finansiranju.

Ukoliko su ovi uslovi ispunjeni, komisija će aplikaciju evaluirati u skladu sa odredbama programa.U suprotnom aplikacija će i bez evaluacije biti odbijena iz administrativnih razloga.

Aplikacije pisane rukom će biti automatski odbijene.

Nakon provedene administrativne procedure, Ministarstvo će obavijestiti sve aplikante o rezultatima administrativne provjere.

*(10.8)*

*(Evaluacija dostavljenih prijedloga projekata)*

Komisija provodi evaluaciju dostavljenih prijedloga projekata nakon provedene administrativne provjere. Za provođenje procesa selekcije, evaluacije i ocjenjivanja projekata Ministarstvo za privredu Bosansko-podrinjskog kantona Goražde formira komisiju.

Komisija sve dostavljene aplikacije razmatra i evaluira u periodu od maksimalno 30 dana od završetka administrativne provjere.

U evaluaciji projekata komisija primjenjuje pet grupa indikatora i to:

* Finansijski i operativni kapaciteti aplikanta
* Relevantnost
* Metodologija
* Održivost
* Budžet i troškovna efikasnost

*(10.9)*

*(Evaluacija dostavljenih zahtjeva za sredstvima)*

Komisija provodi evaluaciju zahtjeva nakon provedene administrativne provjere.

U evaluaciji zahtjeva komisija primjenjuje tri grupe indikatora i to:

* Relevantnost
* Održivost
* Budžet i troškovna efikasnost.

*(10.10)*

*(Ocjenjivanje aplikacija)*

Evaluacija aplikacija se provodi na osnovu skale za evaluaciju. Evaluacijski kriteriji su podjeljeni u okviru grupa i podgrupa. Za svaku podgrupu komisija daje ocjenu između 1 i 5 prema slijedećim kategorijama procjena:

1 - veoma slabo;

2 - slabo;

3 - adekvatno;

4 - dobro;

5 - veoma dobro.

Svaka ocjena se množi sa koeficijentom koji je za svaki indikator predviđen u evaluacijskoj skali. Maksimalan broj bodova za projekat iznosi 100, dok je maksimalan broj bodova za zahtjev za sredstvima 80.

Projekti koji imaju manje od 70 bodova, odnosno zahtjevi za sredstvima koji imaju manje od 50 bodova se odbacuju u prvom krugu selekcije. Ukoliko je ukupan rezultat u poglavlju **relevantnost** manji od 15 aplikacija se odbija, bez obzira na dobiven ukupan maksimalan broj bodova. Ukoliko je ukupan rezultat u poglavlju **budžet i troškovna efikasnost** manji od 15 aplikacija se odbija, bez obzira na dobiven ukupan maksimalan broj bodova.

Komisija će procjenjivati vrijednost indikatora. Prilikom određivanja vrijednosti indikatora komisija će se pridržavati prioriteta, finansijskih kriterija i načina rangiranja koji su propisani programom. Svi članovi komisije dodjeljuju ocjene, a ukupan broj bodova se dobija kada se ocjene dobivene od svih članova komisije podjele sa brojem članova komisije.

*(10.11)*

*(Skala za evaluaciju)*

|  |  |
| --- | --- |
| INDIKATOR | SKALA |
| Projekti | Zahtjevi |
|  |  |  |
| **1. Finansijski i operativni kapaciteti aplikanta** | **10** |  |
| 1.1. Procjenjeni nivo iskustva aplikanta u upravljanju projektom? | 5 | - |
| * 1. Procjenjeni nivo tehničkog i stručnog znanje i iskustva neophodnog za implementaciju projekata?
 | 5 | - |
| **2. Relevantnost** | **25** | **25** |
| * 1. Koliko je aplikacija relevantna za svrhu, opšti i posebne ciljeve Programa?
 | 5 | 5 |
| * 1. Koliko je aplikacija relevantna za prioritetne aktivnosti u okviru svakog specifičnog cilja?
 | 5x2 | 5x2 |
| 2.3. Koliko je aplikacija relevantna za očekivane rezulate programa? | 5x2 | 5x2 |
| **3. Metodologija** | **10** |  |
| * 1. Da li su aktivnosti u prijedlogu projekta odgovarajuće i konzistentne sa ciljevima i očekivanim rezultatima projekta?
 | 5 | - |
| * 1. Koliko je koherentan dizajn projekta, konkretna analiza problema, da li su predložene aktivnosti odgovarajuće za rješavanje prezentiranog problema, te da li su na zadovoljavajući način planirani raspoloživi resursi aplikanta a koji mogu doprinijeti rješavanju problema?
 | 5 | - |
| **4. Održivost** | **25** | **25** |
| * 1. Da li će mjere podrške programa značajnije doprinijeti rješavanju problema koji je naveden u prijedlogu projekta ili zahtjevu?
 | 5 | 5x2 |
| * 1. Da li predložene aktivnosti mogu imati pozitivne multiplikativne efekte razvoj poduzetništva i obrta u Bosansko-podrinjskom kantonu Goražde?
 | 5x2 | 5 |
| * 1. Da li su očekivani rezultati aktivnosti za koje se traži finansiranje održivi u finansijskom smislu i da li će se ostvarivati i nakon prestanka finansiranja iz programa, u periodu od minimalno tri godine?
 | 5x2 | 5x2 |
| **5. Budžet i troškovna efikasnost** | **30** | **30** |
| * 1. Da li je odnos između planiranih troškova i očekivanih rezultata zadovoljavajući?
 | 5x2 | 5x2 |
| * 1. Da li je visina predloženih troškova adekvatna za implementaciju planiranih aktivnosti?
 | 5x2 | 5x2 |
| * 1. Da li su predloženi troškovi aktivnosti obrazloženi na način da dokazuju da će sredstva programa biti iskorištena na efikasan i ekonomičan način?
 | 5x2 | 5x2 |
| **MAKSIMALAN BROJ BODOVA** | **100** | **80** |

*(10.12)*

 *(Procedure odobravanja prijedloga projekata)*

Za projekte koji su u procesu evaluacije dobili više od 70 bodova, komisija rangira po broju osvojenih bodova.

U procesu odobravanja, Komisija može uvidom na terenu provjeriti stanje u pogledu usklađenosti stvarnog stanja sa stanjem navedenim u prijedlogu projekta.

Nakon provedenog rangiranja odobravaju se svi najbolje rangirani projekti do visine raspoloživih sredstava koja su programom definisana za svaki poseban cilj. Svi najbolje rangirani projekti za koje postoje rasploživa sredstva imaju status odobrenih projekata.

Prijedlozi projekata koji imaju više od 70 bodova, ali za čije finansiranje nema raspoloživih sredstava stavljaju se na listu čekanja u slučaju obezbjeđenja dodatnih sredstava za program ili donošenja odluke o preraspodjeli sredstava u skladu sa odredbama programa. U suprotnom prijedlog projekta se odbija.

Nakon provedenog rangiranja, Komisija predlaže odobravanje prijedloga projekta u punom ili umanjenom iznosu u zavisnosti od rezultata procesa evaluacije.

Sve odobrene projekte Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da donese Odluku o odobravanju prijedloga projekta koji će se sufinansirati sredstvima iz budžeta Bosansko-podrinjskog kantona Goražde – ekonomski kod 614 500 POD 003 – Subvencije za podsticaj razvoja, poduzetništva i obrta.

Istovremeno sa prijedlogom Odluke o odobravanju prijedloga projekata, Vladi Bosansko-podrinjskog kantona Goražde se dostavlja odobreni prijedlog projekata i prednacrt Ugovora o sufinansiranju odobrenih projekata.

Ukoliko se Odlukom Vlade Bosansko-podrinjskog kantona Goražde o davanju saglasnosti na spisak korisnika odobrava iznos granta veći od 10.000 KM, prije potpisivanja Ugovora, nacrt Ugovora dostavlja se Kantonalnom pravobraniocu na Mišljenje.

U slučaju da je planirano sufinansiranje projekta iz programa veće od 6.000 KM i manje od 50.000 KM, uz prednacrt Ugovora podnosi se i Prijedlog Zaključka Vlade Bosansko-podrinjskog kantona Goražde o davanju saglasnosti Ministru za privredu Bosansko-podrinjskog kantona Goražde za potpisivanje Ugovora.

Nakon prihvatanja prijedloga Odluke od strane Vlade Bosansko-podrinjskog kantona Goražde, i pribavljenog Mišljenja kantonalnog pravobranilaštva na Nacrt Ugovora, pristupa se potpisivanju Ugovora za sufinansiranje projekata o čemu se aplikanti pismeno obavještavaju.

Ugovorom se definiše način implementacije projekta, vrijeme implementacije, obaveze korisnika sredstava i Ministarstva za privredu Bosansko-podrinjskog kantona Goražde i način obezbjeđenja instrumenata za namjenski utrošak sredstava.

Nakon potpisivanja Ugovora, Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese odluku o odobravanju sredstava iz budžeta Ministarstva za privredu Bosansko-podrinjskog kantona Goražde – ekonomski kod 614 500 POD 003 – Subvencije za podsticaj razvoja, poduzetništva i obrta u skladu sa potpisanim Ugovorom.

Nakon privatanja prijedloga Odluke o odobravanju zahtjeva za isplatom sredstava od strane Vlade Bosansko-podrinjskog kantona Goražde, zahtjev za plaćanje se dostavlja Ministarstvu za finansije.

*(10.13)*

*(Procedure odobravanja zahtjeva za sredstvima)*

Aplikacije podnešene u formi zahtjeva Komisija će rangirati po broju osvojenih bodova, za one zahtjeve koji su u procesu evaluacije dobili više od 50 bodova.

U procesu odobravanja, Komisija može uvidom na terenu provjeriti ispunjavanje uslova za dobijanje podrške u pogledu uklađenosti stvarnog stanja sa stanjem navedenim u zahtjevu za sredstvima.

Nakon provedenog rangiranja, Komisija predlaže odobravanje zahtjeva u punom ili umanjenom iznosu u zavisnosti od rezultata procesa evaluacije. U toku provođenja procedura odobravanja zahtjeva Komisija vodi računa o prethodno odobrenim zahtjevima, odobrenim projektima, odnosno projektima koji se nalaze u procesu odobravanja. Komisija može predložiti privremenu suspenziju procedura odobravanja zahtjeva najviše do 3 mjeseca, nakon čega donosi konačni prijedlog odluke.

Zahtjevi za sredstvima koji imaju više od 50 bodova, ali za čije finansiranje nema raspoloživih sredstava stavljaju se na listu čekanja u slučaju obezbjeđenja dodatnih sredstava za program ili donošenja odluke o preraspodjeli sredstava u skladu sa odredbama programa. U suprotnom zahtjev za sredstvima se odbija.

Sve odobrene zahtjeve Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese Odluku o odobravanju sredstava iz budžeta Ministarstva za privredu Bosansko-podrinjskog kantona Goražde – ekonomski kod 614 500 POD 003 – Subvencije za podsticaj razvoja, poduzetništva i obrta.

Ugovorom će se definisati način implementacije sredstava, vrijeme implementacije, obaveze korisnika sredstava i Ministarstva za privredu Bosansko-podrinjskog kantona Goražde i način obezbjeđenja instrumenata za namjenski utrošak sredstava.

Nakon prihvatanja prijedloga Odluke o odobravanju zahtjeva za isplatom sredstava od strane Vlade Bosansko-podrinjskog kantona Goražde zahtjev je odobren i Ministarstvo za privredu Bosansko-podrinjskog kantona Goražde dostavlja zahtjev za plaćanje Ministarstvu za finansije.

Podnosioci prijava čija imena nisu objavljena u predloženim rang listama korisnika grant sredstava mogu uložiti prigovor Ministarstvu za privredu Bosansko-podrinjskog kantona Goražde u roku od 7 (sedam ) dana od dana objave na oglasnoj ploči Bosansko-podrinjskog kantona Goražde i web stranici [www.bpkg.gov.ba](http://www.bpkg.gov.ba), radi provjere činjenica i objektivnosti ocjene prijava.

Konačnu Odluku o prijedlogu rang liste za dodjelu grant sredstava donosi ministar za privredu Bosansko-podrinjskog kantona Goražde, a o dodjeli grant sredstava Vlada Bosansko-podrinjskog kantona Goražde.

**-11-**

PRIORITETI, PRIORITETNA PODRUČJA, FINANSIJSKI KRITERIJI I NAČIN RANGIRANJA

 *(11.1)*

*(Prioritetne aktivnosti)*

Prioritetne aktivnosti i mjere su definisane zasebno za svaki posebni cilj.

Prioritetne aktivnosti i mjere za učestvovanje u programu u okviru prvog posebnog cilja su:

* otvaranje novih obrta u 2015. godini, osim obrta u trgovačkoj, ugostiteljskoj i poljoprivrednoj djelatnosti,
* registracija obrta,
* nabavka mašina, uređaja i ostale opreme, izvođenje građevinskih radova i nabavka materijala koji su neophodni za pokretanje novog obrta,
* zapošljavanje novih radnika.

Prioritetne aktivnosti i mjere za učestvovanje u programu u okviru drugog posebnog cilja su:

* otvaranje novih radnih mjesta,
* pokretanje novih projekata u poduzetništvu i obrtu kojima će se vršiti nabavka mašina i uređaja,
* izgradnja, proširenje i rekonstrukcija objekata,
* otklanjanje uskih grla u poslovanju u cilju povećanja dodatne vrijednosti u obrtu,
* uvođenje novih tehnologija u proizvodni proces i usvajanje proizvodnje novih proizvoda.

Prioritetne aktivnosti i mjere za učestvovanje u programu u okviru trećeg posebnog cilja su:

* očuvanje postojećeg obrta i prevazilaženje poteškoća u radu nabavkom mašina, uređaja, ostale opreme i repromaterijala, rekonstrukcijom i investicionim ulaganjem u objekte sa ciljem prevazilaženja problema za obavljanje obrta i omogućavanja dugoročnog stabilnog poslovanja poduzetnika i obrtnika, starih zanata i obrtnika u niskoakumulativnim djelatnostima.

Aplikanti u prijedlozima projekata ili zahtjevima za sredstvima mogu predvidjeti i implementaciju ostalih aktivnosti i mjera koje su povezane sa posebnim ciljevima programa.

Za ocjenjivanje doprinosa predložene prioritetne aktvnosti primjenjivat će se posebni finansijski kriteriji.

*(11.2)*

*(Prioritetna područja)*

 Programom su predviđena prioritetna područja i to:

- otvaranje novih obrta u 2015. godini, osim obrta u trgovačkoj, ugostiteljskoj i poljoprivrednoj

 djelatnosti,

- otvaranje novih radnih mjesta u već postojećem obrtu,

-očuvanje postojećeg obrta i prevazilaženje poteškoća u radu.

*(11.3)*

*(Finansijski kriteriji)*

Finansijski kriteriji se primjenju za ocjenu budžeta i troškovne efikasnosti predloženih aktivnosti.

Za ocjenjivanje odnosa planiranih troškova i očekivanih rezultata, te adekvatnosti, efikasnosti i ekonomičnosti, primjenjivaće se sljedeći finansijski kriteriji:

1. Za prvu registraciju obrtničke djelatnosti u cilju otvaranja novih radnih mjesta primjenjivat će se finansijski kriterij od maksimalno 4.000 KM državne pomoći po jednom novootvorenom obrtu.
2. Za aktivnosti koje omogućavaju zapošljavanje novih radnika u već postojećem obrtu primjenjivat će se finansijski kriterij od maksimalno 4.000 KM državne pomoći po jednom novootvorenom radnom mjestu.
3. Za aktivnosti pružanja pomoći unapređenju i očuvanju postojećeg obrta te prevazilaženju poteškoća u radu primjenjivat će se finansijski kriterij od maksimalno 1.500 KM državne pomoći po jednom obrtniku.

*(11.4)*

*(Način rangiranja)*

Prilikom ocjenjivanja finansijskih i operativnih kapaciteta prednost će se dati aplikantima koji redovno izmiruju obaveze prema porezima i doprinosima u odnosu na aplikante koji imaju reprogram duga, koji su duži vremenski period aktivni na području kantona, koji imaju bolju organizacionu strukturu i koji su u uspješno provodili slične projekte.

Prilikom ocjenjivanja relevantnosti projekta prednost će se davati projektima koji su predviđeni programom, a komisija će voditi računa o raznolikosti i zastupljenosti proizvodnje proizvoda i usluga na području kantona koje su predmet apliciranih projekata.

Prednost će se dati aplikacijama koje imaju za cilj realizaciju prioritetnih aktivnosti i mjera predviđenih ovim programom. Posebna pažnja će biti data aplikacijama koje doprinose ostvarivanju više priorietetnih aktivnosti i mjera predviđenih programom.

Prednost u pružanju podrške će se dati projektima i zahtjevima koje omogućavaju ostvarivanje većih rezultata koji su predviđeni ovim programom.

Prilikom ocjenjivanja metodologije ocjenjivat će se metode i predloženi način realizacije aktivnosti. Aplikacije koje imaju bolje razrađenu metodologiju i koherentniji plan implementacije projekta ili zahtjeva će imati prednost pri rangiranju.

Prilikom ocjenjivanja održivosti projekta, prednost imaju aplikacije koje na sveobuhvatniji način rješavaju problem i omogućavaju ostvarivanje rezultata, koje provode aktivnosti koje su bolje povezane sa potrebama poduzetništva i obrta i koje mogu dugoročno osigurati nastavak aktivnosti i nakon završetka projekta.

Prikom ocjenjivanja budžeta i troškovne efikasnosti prednost će se dati aplikacijama koje bolje ispunjavaju finansijske kriterije programa i koji su planirali veće učešće vlastitih sredstava u implementaciji projekta.

**-12-**

NAZIV KORISNIKA SREDSTAVA

 *(12.1)*

*(Korisnici sredstava)*

Korisnici sredstava su lica koja ispunjavaju opšte i posebne uslove programa i koji su uspješno završili proces apliciranja, selekcije i evaluacije i koji su uspješno rangirani za korištenje sredstava iz ovog programa.

*(12.2)*

*(Registar korisnika)*

Ministarstvo za privredu Bosansko-podrinjskog kantona Goražde vodi registar korisnika u kojem se nalaze svi relevantni podaci o datoj državnoj pomoći u okviru ovog programa za period od pet godina od godine dobijanja državne pomoći.

**-13-**

PROCJENA REZULTATA

 *(13.1)*

*(Pregled očekivanih rezultata podrške)*

Aplikanti su dužni u prijedlogu projekta navesti specifične rezultate koji su direktno povezani sa očekivanim rezultatima ovog programa i moraju biti mjerljivi i jasno vremenski određeni.

Očekivani rezultati Programa podrške razvoju poduzetništva i obrta za 2015. godinu su:

* povećanje broja registriranih poduzetnika i obrtnika,
* povećanje broja zaposlenih u poduzetništvu i obrtu,
* povećanje obima poslovanja u poduzetništvu i obrtu kroz ulaganja u nabavku opreme, repromaterijala, ulaganja u objekte i otklanjanja uskih grla,
* prevazilaženje poteškoća u radu pri obavljanju obrta i omogućavanje dugoročnog stabilnog poslovanja poduzetnika i obrtnika, starih zanata i obrtnika u niskoakumulativnim djelatnostima.

Sve aplikacije koje se podnose za finansiranje iz sredstava programa će biti procjenjivane u odnosu na njihove očekivane rezultate. Očekivani rezultati prijedloga projekata i zahtjeva za sredstvima se procjenjuju u odnosu na očekivane rezultate programa.

Očekivani rezultati koji su predloženi u prijedlogu projekta će se koristiti za ocjenu kvalitete prijedloga projekta i njegovog doprinosa ostvarivanju ciljeva programa, a takođe će biti kriterij za ocjenu namjenskog utroška sredstava i ispunjavanja ugovorenih obaveza po odobrenim grantovima Ministarstva za privredu Bosansko-podrinjskog kantona Goražde.

Mjerenje rezultata aktivnosti će se vršiti na osnovu rezultata monitoringa implementacije obilaskom korisnika na terenu i na osnovu pismenih izvještaja korisnika sredstava.

U cilju osiguranja procjene rezultata programa odabrani korisnici koji su dobili podršku dužni su nakon utroška odobrenih sredstava dostaviti Ministarstvu za privredu Izvještaj o provedenim aktivnostima koje su odobrene za finansiranje iz programa. Odabrani korisnici dužni su dostavljati jedan izvještaj na polovini i konačan izvještaj na kraju implementacije projekta. Forma i sadržaj Izvještaja o utrošku sredstava će biti dostavljena svim korisnicima sredstava.

*(13.2)*

*(Kvantitativni pregled očekivanih rezultata)*

Očekivani rezultati Programa su u skladu sa zacrtanim ciljevima iz Programa rada Vlade Bosansko-podrinjskog kantona Goražde za 2015. godinu, u kojem su kao prioriteti rada definisani uspostavljanje efikasnog modela podrške razvoju poduzetništva i obrta, povećanje broja zaposlenih u poduzetništvu i obrtu, poboljšanje položaja poduzetnika i obrtnika koji se suočavaju sa poteškoćama u poslovanju i smanjenje registrovane nezaposlenosti.

Implementacijom Programa podrške razvoju poduzetništva i obrta pružit će se podrška za minimalno 22 projekta dostavljena od strane poduzetnika i obrtnika (projekti i zahtjevi).

Sredstva za podršku udruženjima i institucijama koje su registrovane po Zakonu o obrtu i srodnim djelatnostima („Službene novine Federacije BiH“, broj 35/09), planirana su na ekonomskom kodu 614300 TEK001-Tekući transferi neprofitnim organizacijama i ista će biti dodjeljivana u skladu sa programom predviđenim za ove namjene, pa samim tim nisu ni obuhvaćeni ovim programom.

Implementacijom programa planirano je minimalno otvaranje 7 novih radnih mjesta u poduzetništvu i obrtu. Od 7 novih radnih mjesta planirano je da 4 radna mjesta budu popunjena sa vlasnicima novootvorenih obrta i 3 radna mjesta u već postojećim obrtima.

Pored podrške u otvaranju novih radnih mjesta implementacijom programa će se omogućiti podrška za minimalno15 obrtnika koji zbog specifičnog poslovanja imaju poteškoće da dostignu održivi nivo poslovanja.

Prilikom procesa ocjenjivanja prijedloga projekata primjenjivat će se okvir koji je definisan za očekivane rezultate programa i on se nalazi u tabeli broj 2.

Tabela 2:

Tabelarni pregled očekivanih minimalnih rezultata

|  |  |  |  |  |  |
| --- | --- | --- | --- | --- | --- |
| **Očekivani rezultat** | **Minimalni očekivani rezultat** | **Jedinica rezultata** | **Broj jed.** | **Maksimalni budžet (KM)** | **Maksimalni podsticaj po jedinici rezultata (KM)** |
| Pružena podrška poduzetnicima i obrtnicima za otvaranje novih obrta u 2015. godini | Podržana 4 projekta za otvaranje novih obrta | Projekat | 4 | 16.000 | 4.000 |
|  |  |  |  |  |
| Pružena podrška poduzetnicima i obrtnicima u aktivnostima na unapređenju poslovanja sa ciljem otvaranja novih radnih mjesta | Podrška obrtnicima pri otvaranju novih radnih mjesta u postojećem obrtu | Novootvoreno radno mjesto | 3 | 12.000 | 4.000 |
|  |  |  |  |  |
| Pruženapomoć za unapjređenje i očuvanje postojećeg obrta te prevazilaženje poteškoća u radu | Unaprjeđen postojeći obrt, zadržana radna mjesta i stvorene pretpostavke za očuvanje postojećih obrta  | Zahtjev | 14 | 22.000 | 300-1.500 |

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*(13.3)*

*(Monitoring implementacije programa)*

Monitoring se provodi sa ciljem utvrđivanja da li se implementacija podržanih aktivnosti provodi u skladu sa potpisanim ugovorima i u skladu sa odredbama ovog programa. U cilju osguranja procjene rezultata odabrani korisnici su dužni nakon utroška odobrenih sredstava dostaviti Ministarstvu za privredu Bosansko-podrinjskog kantona Goražde izvještaj o provedenim aktivnostima koje su odobrene za finansiranje iz programa i to jedan izvještaj na polovini i konačan izvještaj na kraju implementacije projekta.

Nadzor realizacije Programa utroška sredstava sa ekonomskog koda 614 500 POD 003– Subvencije za podsticaj razvoja, poduzetništva i obrta vrši Ministarstvo za privredu Bosansko-podrinjskog kantona Goražde.

Mjerenje rezultata i provedenih aktivnosti će se vršiti na osnovu periodičnog monitoringa implementacije projekta sačinjavanjem zapisnika uz koji će biti sva neophodna dokumentacija kojom se dokazuje implementacija namjenskog utroška dodijeljenih sredstava.

U slučaju da rezultati monitoringa ukažu na značajni zaostatak u ispunjavanju ugovorenih obaveza, ministarstvo predlaže Vladi Bosansko-podrinjskog kantona Goražde donošenje odluke o povratu dodjeljenje državne pomoći ili preusmjeravanje u skladu sa odredbama programa.

**-14-**

PROCJENA NEPREDVIĐENIH RASHODA I RIZIKA

*(14.1)*

*(Nepredviđeni rashodi)*

Programom nije predviđena mogućnost pojavljivanja nepredviđenih rashoda iznad rashoda koji su definisani programom.

*(14.2)*

*(Rizici)*

Kako bi se smanjili rizici u procesu implementacije programa uvedene su novine i u procesu selekcije i monitorigu aktivnosti koje su podržane u okviru ovog programa. Novine se odnose u omogućavanju službenicima terenske posjete i prikupljanje dodatnih informacija neophodnih za proces selekcije, te monitoring u toku same implementacije aktivnosti i mjera koje su podržane ovim programom.

Aplikanti su dužni planirati odgovarajuće mjere koje će poduzeti u slučaju pojave rizika koji mogu uticati na ostvarivanje ciljeva i rezultata koji su predviđeni u aktivnostima i mjerama za koje su dobili podršku iz ovog programa.

Kao sredstvo obezbjeđenja namjenskog utroška sredstava, korisnici su dužni resornom ministarstvu dostaviti mjenicu sa mjeničnim ovlaštenjem, čime će se izbjeći rizici u procesu implementacije projekta.

**-15-**

POTREBAN BROJ RADNIKA ZA PROVOĐENJE PROGRAMA

Za provođenje programa su nadležni zaposleni u Ministarstvu za privredu Bosansko-podrinjskog kantona Goražde i program ne zahtijeva angažovanje dodatnih radnika na provođenju programa.

Radnici Ministarstva za privredu Bosansko-podrinjskog kantona Goražde koji će biti uključeni u implementaciju projekta su:

* Supervizor programa: Almas Pita
* Službenik za monitoring i izvještavanje: Belma Mešić-Šeho
* Namještenik nadležan za administraciju: Refija Tatarin

Broj: 04-14-620/15 **M I N I S T A R**

Goražde, 29.04.2015..godine

 mr.sci.Esed Radeljaš

Saglasnost na ovaj Program dala je Vlada Bosansko-podrinjskog kantona Goražde, Odlukom broj:03-14-727/15 dana 19.05.2015. godine.